Vážení občania,
končí sa nám jeden  z krajších mesiacov jesene, kedy sa príroda pomaly chystá na pokojný zimný odpočinok. Nie nadarmo je mesiac október vyhlásený za mesiac úcty k starším, je tu istá symbolika. Tak ako príroda prechádza svojimi fázami, tak aj my ľudia pomaly dozrievame, pomaly stárneme a práve október symbolizuje túto premenu .
Pri tejto príležitosti mi dovoľte,  prihovoriť sa Vám naši starší spoluobčania aspoň touto, aj keď netradičnou formou,  kedže v podmienkach, aké teraz prežívame, nie je možné uctiť si Vás osobným stretnutím.
V mesiaci október si intenzívnejšie pripomíname potrebu prejaviť svoju pozornosť na všetkých starších, ktorým je potrebné prejaviť vďaku a úctu za to, že pre nás neskoršie narodených ste obetovali svoj čas, prácu, zdravie, za účelom zlepšenia podmienok života, aby ďalšia generácia mohla viesť krajší a lepší život.
Život každého z vás tvorí samostatnú knihu života, plnú múdrosti, lásky, ale aj starostí a utrpenia. Ani jedna z týchto životných kníh nie je rovnaká, ale sú jedinečné a vzácne, presne ako váš život.
Vaše skúsenosti sú pre nás studnicou múdrosti, ktoré s pokorou prijímame, pretože si uvedomujeme, že vaša múdrosť bola získaná nielen radosťou s úsmevom, smútkom so slzami, ale aj bolesťou, ktoré sú zapísané vo vráskach vašej tváre.
Ale napriek tomu všetkému verím, že váš život bol krásny a plný šťastných chvíľ, na ktoré veľmi radi spomínate. Vaše zážitky a skúsenosti, ktoré prenášate na svoje deti a vnúčatá, sa tak stanú krásnymi spomienkami, ktoré nikdy nezostarnú. Prajem vám, aby ste sa mohli spoločne so svojou rodinou tešiť z maličkostí a pripomínať si chvíle šťastia a radosti, ktoré ste prežili.
Preto vám zo srdca ďakujeme, ďakujeme za to, že ste, za to že máte s nami pochopenie a najmä za to, že nám dávate svoju lásku.
V mene svojom a v mene obecného zastupiteľstva Vám želám veľa zdravia, radosti a životného optimizmu. Nech Boh požehná roky, ktoré máte pred sebou, prežite ich obklopení láskou, úctou a pozornosťou svojich najbližších. 
S úctou

Ľubica Hasidlová
starostka obce